
אגף מניעת חשיפה לרעש

01 בינואר 2026


הנחיות המשרד להגנת הסביבה להכנת תוכנית למדידות רעש במסגרת הליכי תכנון

רקע
מסמך זה הוא הנחיה של המשרד להגנת הסביבה להכנת תוכנית מדידה לרעש הנדרשת במסגרת הכנת תסקיר השפעה על הסביבה או מסמך סביבתי אחר המקודם במסגרת הליכי התכנון והבנייה על פי חוק התכנון והבְּנִיָּה, תשכ"ה-1965.

יש להגיש מסמך זה לאישור המשרד להגנת הסביבה טרם יציאה לביצוע מדידות בשטח. 
המשרד יעביר את אישורו עד 10 ימי עבודה מהיום שבו התקבל המסמך המלא, הכולל את כל הפרטים המפורטים להלן, על ידי המתכנן המְרכז את התוכנית מטעם המשרד להגנת הסביבה. 

להלן אופן הגשת המסמך
1. יש לתאר באופן מילולי ועל גבי מפה בקנ"מ מתאים את התוכנית המוצעת, את מקורות הרעש ואת מטרת המדידה בעבור כל חלופה שיש לתאר על פי הנחיות התסקיר או הנחיות המסמך הסביבתי.

2. יש לפרט מהם ההנחיות, הקריטריונים והשיקולים שעליהם מתבססת תוכנית המדידה. לדוגמה: לפי המתודולוגיה לתכנון אקוסטי לכבישים המפורסמת באתר המשרד להגנת הסביבה; לפי הוראות תוכנית (יש לפרט את שם התוכנית ומספר התוכנית ואת ההוראות הרלוונטיות); הנחיות של המשרד להגנת הסביבה וכדומה.

3. יש לתאר באופן מילולי ולסמן על גבי מפה בקנ"מ ברור את מקורות הרעש (קיימים ומתוכננים) בשטח התוכנית ובסביבתה. יש לסמן את הקו הכחול המוצע של התוכנית. 

4. יש להציג את מיקום נקודות המדידה המוצעות על גבי תשריט הכולל את סימון גבול התוכנית, את ייעודי הקרקע המאושרים ואת שימושי הקרקע הקיימים. 

5. יש להצהיר כי תוכנית המדידה המוגשת תואמת את ההנחיות או הקריטריונים או ההוראות או התקנות לתכנון האקוסטי הנדרש. 

6. בעבור המדידות המתוכננות יש לציין את הפרטים האלה: 

1. טווח התאריכים שבהם יתקיימו המדידות והימים בשבוע
2. טווח השעות
3. משך המדידה המתוכנן
4. פירוט תנאים אקלימיים
5. כל מידע רלוונטי נוסף 

